司馬將軍歌
作者：李白
朝代：唐

paragraphs: 狂風吹古月，竊弄章華臺。
北落明星動光彩，南征猛將如雲雷。
手中電擊倚天劒，直斬長鯨海水開。
我見樓船壯心目，頗似龍驤下三蜀。
揚兵習戰張虎旗，江中白浪如銀屋。
身居玉帳臨河魁，紫髯若戟冠崔嵬。
細柳開營揖天子，始知灞上爲嬰孩。
羌笛橫吹阿嚲迴，向月樓中吹落梅。
將軍自起舞長劒，壯士呼聲動九垓。
功成獻凱見明主，丹青畫象麒麟臺。